**Προσομοιωτική Εξέταση της Γ΄ Λυκείου**

**Εξεταζόμενο μάθημα: Νεοελληνική Γλώσσα-Λογοτεχνία**

**Κείμενο 1 (μη λογοτεχνικό)**

**«Ηθική και οικουμενικές αξίες στον σημερινό κόσμο»**

*Δύο Γάλλοι στοχαστές, ο* ***Aξέλ Kαν και ο Zερόμ Mπεντέ,*** *ανταλλάσσουν απόψεις για τα ανθρώπινα δικαιώματα, την πρόοδο, τη σύγκρουση των πολιτισμών (πηγή: εφημ.* Καθημερινή*, 02-05-2004).*

Πώς θα ήταν ένας κόσμος χωρίς ηθική; Mε βάση αυτό το διαχρονικό φιλοσοφικό ερώτημα, που στην εποχή μας αποκτά ιδιαίτερη σημασία, οι Γάλλοι διαπρεπείς στοχαστές Aξέλ Kαν και Zερόμ Mπεντέ ανταλλάσσουν απόψεις μέσα από τις στήλες της εφημερίδας Le Figaro.

H ηθική συνδέεται άμεσα με τις αξίες. Για τον Aξέλ Kαν, υπάρχουν δύο είδη αξιών: αυτές που έχουν τιμή και αυτές που είναι ανεκτίμητες, όπως οι ηθικές αξίες. Οι οικονομικές αξίες, που αφορούν τιμές και κέρδη, που είναι διαπραγματεύσιμες και που υπολογίζονται με μαθηματικές πράξεις, είναι οι αξίες που μπορούν να προσδιοριστούν και να εκτιμηθούν. Αντιθέτως, κάτι ιδιαίτερα σημαντικό που μπορεί να ενδιαφέρει τους ανθρώπους, έχει άλλου είδους αξία, ανεκτίμητη.

Στις ανεκτίμητες αξίες εγγράφονται και αξίες που χαρακτηρίζουμε οικουμενικές. Πολλοί, ωστόσο, θεωρούν ότι ακόμη και οικουμενικές αξίες, όπως τα δικαιώματα του ανθρώπου, υπόκεινται στη σχετικότητα.

O Aξέλ Kαν συμφωνεί με την άποψη αυτή, αλλά διατηρεί τις επιφυλάξεις του. Γνωρίζουμε καλά, λέει, ότι συχνά στην ιστορική πραγματικότητα, τα δικαιώματα του ανθρώπου προβλήθηκαν ως το επιχείρημα των παλαιών αποικιοκρατών, που έλεγαν ότι είχαν ως αποστολή τους να εκπολιτίσουν τους απολίτιστους. Δικαίως, λοιπόν, προβληματιζόμαστε όταν βλέπουμε σήμερα τους αυτοανακηρυχθέντες υπερασπιστές των ανθρωπίνων δικαιωμάτων να αντιμετωπίζουν με σχετικότητα την ανθρώπινη ζωή, σε περιπτώσεις που οι ίδιοι εμπλέκονται σε πολεμικές συγκρούσεις.

Mας πείθουν άραγε όλοι αυτοί όταν μιλούν για «πόλεμο χωρίς κανένα θύμα»; Όχι ασφαλώς, διότι εννοούν κανένα θύμα στις δικές τους τάξεις, ανεξαρτήτως του αν η άλλη πλευρά θρηνεί αμάχους, γυναίκες και παιδιά που σκοτώνονται από βόμβες. Όλοι αυτοί ξεχνούν ότι το πρώτο από τα δικαιώματα του ανθρώπου είναι το ότι η ζωή του καθενός έχει την ίδια αξία.

Τα βέλη του Aξέλ Kαν έχουν στόχο την υποκρισία της Δύσης, όσον αφορά την υπεράσπιση των δικαιωμάτων του ανθρώπου. O συνομιλητής του όμως, ο Zερόμ Mπεντέ, υπενθυμίζει ότι η Παγκόσμια Διακήρυξη των Δικαιωμάτων του Ανθρώπου δεν υπεγράφη μόνον από ορισμένους Δυτικούς. Ανάμεσα στους συντάκτες της ήταν, επί παραδείγματι, ένας Λιβανέζος κι ένας Ινδός. Είναι σφάλμα, επισημαίνει, να «δυτικοποιούμε» τα δικαιώματα του ανθρώπου, περιορίζοντας έτσι τον οικουμενικό τους χαρακτήρα. Επιπλέον, προσθέτει ο Mπεντέ, και οι λαοί που ζούσαν σε καθεστώς αποικιοκρατίας, όταν διεκδίκησαν την ανεξαρτησία τους, το έπραξαν στο όνομα των δικαιωμάτων του ανθρώπου, στα οποία περιλαμβάνεται το δικαίωμα της αυτοδιάθεσης και της εθνικής κυριαρχίας στον φυσικό πλούτο.

**Κείμενο 2 (μη λογοτεχνικό)**

**«Τα παιδιά του πολέμου»**

«Όλα καταπράσινα, ήσαν πρώτα. Μαύρες τώρα οι τρύπες από τις γαλαρίες». Το παλιό αυτό τραγούδι των Άλπεων, θα μπορούσαν να το ψελλίζουν και σήμερα τα παιδιά των εμπόλεμων περιοχών, παίζοντας ανάμεσα στα συντρίμμια και σε διασταυρούμενα πυρά, μέχρι να ακρωτηριαστούν ή ακόμη και να χάσουν τη ζωή τους.

Σήμερα στον κόσμο μετράμε περισσότερα από 86,7 εκατομμύρια παιδιά κάτω των 7 ετών, που έχουν περάσει ολόκληρη τη ζωή τους σε ζώνες συγκρούσεων, σύμφωνα με τα στοιχεία της Unicef. Εκατομμύρια παιδιά σχοινοβατούν ανάμεσα στη ζωή και στο θάνατο, στις εμπόλεμες περιοχές του πλανήτη. Ο πόλεμος παραβιάζει τα δικαιώματα των παιδιών: το δικαίωμα στην ζωή, στην οικογενειακή ενότητα, στην υγεία και στην εκπαίδευση, στην προστασία από τη βία και την κακομεταχείριση. Η Graca Machel τονίζει, ωστόσο, πως τα παιδιά που έχουν χάσει την παιδική τους ηλικία εξαιτίας των πολέμων, δεν πρέπει να χάσουν και το μέλλον τους. […]

Τα βλέμματά μας τα τελευταία 5 χρόνια – είτε λόγω γειτνίασης, είτε λόγω προβολής από τα ΜΜΕ – είναι στραμμένα στον εμφύλιο πόλεμο που μαίνεται στη Συρία. […] Ο Πολιτισμός μας ανέχεται όσα συμβαίνουν στον εμφύλιο της Συρίας και εθελοτυφλεί προκλητικά για το εάν τα κύρια θύματα αυτού του πολέμου είναι τα παιδιά**·** τα παιδιά που αδυνατούν να καταλάβουν τι είναι αυτό που οδήγησε στον άγριο αυτόν πόλεμο, και για ποιο λόγο να βιώνουν τη φρίκη του στο μεγαλείο της! Πολλά από αυτά γεννήθηκαν μέσα στον πόλεμο και έμαθαν πως με τη βία κατακτώνται όσα θέλουμε.

Τα ακρωτηριασμένα, ψυχικά και σωματικά, παιδιά μετατρέπονται σε μη ενεργούς πολίτες του αύριο, στερούμενα εκπαίδευσης, αφού εγκαταλείπουν το σχολείο, επειδή ούτε εκεί αισθάνονται ασφάλεια, με όποιες συνέπειες έχει αυτό για τη ζωή τους. Το πρόσωπό τους έχει σκληρύνει. Πρόσωπο ενήλικα σε κορμί παιδικό. Έχοντας, λοιπόν, ζήσει τις φρικαλεότητες του πολέμου από μικρή ηλικία, θα τους είναι δύσκολο να στείλουν μήνυμα ειρήνης και ασφάλειας στις μελλοντικές γενιές ή να κατευνάσουν το μίσος τους για την πλευρά που σκότωσε τους αγαπημένους τους ανθρώπους και για τα πυρά της που έγιναν η αιτία του ακρωτηριασμού τους.

Στην «κανονικότητα» του πολέμου εντάσσονται και οι ωμότητες και οι φρικαλεότητες εις βάρος των παιδιών. Πολλά από αυτά φανατίζονται και στρατολογούνται στον πόλεμο και εξαναγκάζονται να δουν ή ακόμα και να διαπράξουν βάρβαρες πράξεις, ενώ άλλα τα οδηγούν στην πορνεία ή στα σκλαβοπάζαρα, στα βασανιστήρια ή χρησιμοποιούνται σαν «ανθρώπινες ασπίδες» σε περιοχές που έχουν ναρκοθετηθεί. […]

Η φρίκη του πολέμου εξανάγκασε 1,8 εκατομμύρια παιδιά να εγκαταλείψουν τη χώρα τους, για να γλιτώσουν τη ζωή τους από τις συγκρούσεις. Και ενός κακού μύρια έπονται. Τα παιδιά, ως ευάλωτη κοινωνική ομάδα και για αυτό εύκολη λεία των εμπόρων σαρκός και των εγκληματικών οργανώσεων, εξωθούνται σε διάφορες μορφές δουλείας (πορνεία, αγροτικές εργασίες, οικιακές υπηρεσίες, επαιτεία). Πιο ευάλωτα στην εκμετάλλευση αυτή και συγκριτικά πολύ πιο εύκολα θύματα είναι τα «ασυνόδευτα παιδιά», τα οποία αναζητούν άσυλο στις χώρες της Δύσης. Αρκετά από αυτά εξαφανίζονται, χωρίς οι Αρχές και οι Υπηρεσίες να μπορούν να τα εντοπίσουν. Παιδιά «χωρίς ταυτότητα» οδηγούνται σε μια άλλη κόλαση. […]

Το να ευχηθούμε να σταματήσει ο πόλεμος στη Συρία, είναι κάτι εύκολο. Το να πιέσουμε – ο καθένας με τον τρόπο του – να σταματήσει ο πόλεμος, θέλει από το περίσσευμα της καρδιάς μας. «Το ότι δεν συμβαίνει εδώ, δεν σημαίνει ότι δεν γίνεται στον κόσμο» είναι η μεγάλη αλήθεια – σύνθημα της Οργάνωσης Save the Children. Ο Salaman (ORG) μας στέλνει ευοίωνο μήνυμα: «Δεν είναι αργά για τα παιδιά της Συρίας. Συνεχίζουν να έχουν ελπίδα για μια ζωή με αξιοπρέπεια και ευκαιρίες. Εξακολουθούν να κάνουν όνειρα για την ειρήνη και την ευκαιρία να τα εκπληρώσουν».

**Δρ. Πολύβιος Πρόδρομος, Γιώργος Γιοβάνης, www.alfavita.gr (ελαφρώς διασκευασμένο)**

**Κείμενο 3 (λογοτεχνικό)**

**Τα όπλα**

*Το ποίημα του Νικηφόρου Βρεττάκου προέρχεται από τη συλλογή Ηλιακός λύχνος, 1984* (*Τα Ποιήματα, τ. Γ΄, Τα Τρία Φύλλα, Αθήνα 1991).*

Δεν εγκατέλειψα ούτε στιγμή

το εργαστήρι μου όπου φτιάχνω τα όπλα,

εκτελώντας παραγγελιές που λαβαίνω

από την ειρήνη. Συλλογιέμαι πως όλα

τα μυρμήγκια της γης έχουν καρδιά

και φτιάχνω εφτά χρωμάτων λουλούδια.

Καταξίωσε, Κύριε, τα χέρια μου, ευλόγησε

ν’ αυξαίνουν τα όπλα μου. Ο στρατός μου.

**ΘΕΜΑΤΑ**

**ΘΕΜΑ Α (μονάδες 20)**

Να αποδώσεις περιληπτικά το περιεχόμενο του κειμένου 1 σε 90 περίπου λέξεις. **(μονάδες 20)**

**ΘΕΜΑ Β (μονάδες 35)**

**Ερώτημα 1ο (μονάδες 10)**

α. Στη 2η παράγραφο του **Κειμένου 1** επιλέγονται ως τρόποι οργάνωσης των νοημάτων η διαίρεση και η αντίθεση. Να επιβεβαιώσεις την παραπάνω παρατήρηση με δύο σχετικές αναφορές (μονάδες 4) και να εξηγήσεις το επικοινωνιακό αποτέλεσμα που δημιουργούν (μονάδες 2).

β. Να περιγράψεις με συντομία τον τρόπο με τον οποίο εξασφαλίζεται η αλληλουχία των νοημάτων στις τέσσερις τελευταίες παραγράφους του **Κειμένου 1** (μονάδες 4)

**Ερώτημα 2ο (μονάδες 10)**

Να σημειώσεις στο τετράδιό σου την ένδειξη **Σωστό** ή **Λάθος** για κάθε μία από τις διατυπώσεις που ακολουθούν, βασιζόμενος / η στα γραφόμενα των κειμένων 1 και 2.

1. Όπως και αν τις διαχωρίζουν, οι δύο Γάλλοι στοχαστές συμφωνούν ότι οι ανθρώπινες αξίες στην έμπρακτη εφαρμογή τους είναι απόλυτες και αδιαπραγμάτευτες. **Κείμενο 1**
2. Η Παγκόσμια Διακήρυξη των Δικαιωμάτων του Ανθρώπου δεν πρέπει να θεωρείται δεσμευτική μόνο για τον δυτικό κόσμο. **Κείμενο 1**
3. Τα παιδιά που βίωσαν τον πόλεμο στη Συρία εθίζονται να πιστεύουν ότι ο πόλεμος επιτρέπει στους ανθρώπους να υλοποιήσουν τις επιθυμίες τους. **Κείμενο 2**
4. Η φράση «πρόσωπο ενήλικα σε κορμί παιδικό» αφορά τους ενήλικες παθόντες του πολέμου της Συρίας, που παραμόρφωσε ο πόλεμος. **Κείμενο 2**
5. Τα «ασυνόδευτα παιδιά» που διασώζονται από τον πόλεμο της Συρίας εξασφαλίζουν, κατά κανόνα, καλές συνθήκες διαβίωσης σε χώρες της Δύσης. **Κείμενο 2**

**Ερώτημα 3ο (μονάδες 15)**

**α.** Να αντικαταστήσεις τον τίτλο του **κειμένου 2** με άλλον, γραμμένο σε μεταφορικό λόγο. (μονάδες 4)

**β.** Να αντικαταστήσεις τα υπογραμμισμένα γλωσσικά στοιχεία / τμήματα λόγου στις φράσεις που ακολουθούν με λέξεις ή φράσεις που αποδίδουν το ίδιο νόημα αλλά με τρόπο κυριολεκτικό. (μονάδες 6)

1. «Εκατομμύρια παιδιά σχοινοβατούν ανάμεσα στη ζωή και στο θάνατο». **Κείμενο 2**
2. «Τα βλέμματά μας, τα τελευταία 5 χρόνια – είτε λόγω γειτνίασης, είτε λόγω προβολής από τα ΜΜΕ – είναι στραμμένα στον εμφύλιο πόλεμο που μαίνεται στη Συρία». **Κείμενο 2**
3. «θέλει από το περίσσευμα της καρδιάς μας». **Κείμενο 2**

**γ.** Για ποιον λόγο χρησιμοποιείται: 1ον Η διπλή παύλα στη φράση: «ο καθένας με τον τρόπο του» και 2ον τα εισαγωγικά στο απόσπασμα: «Δεν είναι αργά … να τα εκπληρώσουν»; Και οι δύο φράσεις αντλούνται από την τελευταία παράγραφο του **κειμένου 2**. (μονάδες 5)

**ΘΕΜΑ Γ (μονάδες 15)**

Ποια είναι, κατά τη γνώμη σου, τα όπλα για τα οποία κάνει λόγο το ποιητικό υποκείμενο στο **Κείμενο 3**; Να στηρίξεις την απάντησή σου σε στοιχεία του ποιήματος (3 κειμενικούς δείκτες). Θα ήθελες να συνδράμεις κι εσύ το έργο του ποιητικού υποκειμένου; Να αναπτύξεις την ερμηνεία σου σε 150 περίπου λέξεις.

**ΘΕΜΑ Δ (μονάδες 30)**

Με αφορμή την Παγκόσμια Ημέρα για τα Δικαιώματα του Παιδιού, να συντάξεις μία ομιλία 400 περίπου λέξεων, που θα εκφωνήσεις σε εκδήλωση του σχολείου σου για την ημέρα αυτή. Στην ομιλία σου να αναφερθείς 1ον στα αγαθά που είναι σκόπιμο να απολαμβάνουν όλα τα παιδιά στον σύγχρονο κόσμο και στη σημασία τους για τη ζωή τους και 2ον να παρουσιάσεις τρεις (3) δράσεις, με τις οποίες το Σχολείο μπορεί να υποστηρίξει μία κινητοποίηση υπέρ των δικαιωμάτων των παιδιών.

Οι διδάσκοντες